Iуэхум фIыуэ хэзыщIыкI гуп
Коронавирус узыфэ зэрыцIалэр зыхуэдэмрэ абы еIэзэ дохутырхэм я зэфIэкIымрэ иджыблагъэ згъэунэхуну къысхуихуащ. Си нэгу щIэкIащ дохутырхэм я къару псори ирахьэлIэу уз шынагъуэм зэрыпэщIэтыр. Сигуми си псэми къыбгъэдэкIыу фIыщIэ яхуэсщIыну сыхуейщ Узыфэ зэрыцIалэхэм еIэзэнымкIэ къалэ сымаджэщым (Госпиталь №1) и лэжьакIуэхэм, Iэзагъышхуэ къагъэлъагъуэу, гуапэу сымаджэхэм яхущыту я къалэн мытыншэр зэрырахьэкIым папщIэ.
Медицинэ лэжьакIуэхэм я нэгу уиплъэну, ахэр зыгуэркIэ зыщхьэщыбгъэкIыну Iэмал къуитыркъым ахэр я щхьэм щыщIэдзауэ я лъакъуэм нэс щIэзыхъумэу ящыгъ емынэ узым зэрыпэщIэт «фащэм». Апхуэдэ щытми, а фэилъхьэгъуэ шынагъуэм хуэгъэпщкIуакъым абыхэм я цIыхугъэр, гумащIагъэр, сымаджэхэм я дэтхэнэ гукъеуэми хуащI гулъытэр.
Жэпуэгъуэм и 8-м сымаджэщым сыщIэхуати, а зэманым къриубыдэу сэ къызэIэзащ зыпэрыт Iуэхум фIыуэ хэзыщIыкI дохутырхэу ТIэш Джульеттэ, Къамбий Людмилэ, Сындыку Лианэ, Биногеровэ Маринэ, Нот Тамарэ сымэ. Жэуаплыныгъэшхуэ яхэлъу, я гуащIэ щымысхьу, зэрахузэфIэкIкIэ дэIэпыкъуэгъу зэрыхъунум хущIэкъуу, псалъэ гуапэкIэ сымаджэм гукъыдэж иратыжыфу апхуэдэщ а бзылъхугъэхэр.
СыхьэтийкIэ лажьэ медсестрахэми къалэнышхуэ я пщэ дэлът. Хьэфэ вакъэ хьэлъэмрэ хуиту узымыгъэIэбэ я щыгъынымрэ я лэжьыгъэр куэдкIэ нэхъ гугъу къащищIырт. ЕтIысэхыгъуэ ямыIэу зы пэшым къыщIэкIым адрейм щIыхьэу сымаджэхэм зыхуэныкъуэ хущхъуэхэр ирахьэлIэрт, Iуэхум зэрыхуэIэкIуэлъакIуэм и щыхьэту лъынтхуэ къэгъуэтыгъуей дыдэхэри псынщIэу къахутэрти, Iэпэ щабэу мастэр халъхьэрт. Сымаджэм и гукъеуэми едаIуэрти, гуапэу жэуапи иратыжырт. Апхуэдэу я цIэ къисIуэну сыхуейт медсестрахэу ФIыцIэ Анти-сэ, КIуэкIуэ Мадинэ, Самурхановэ ФатIимэ, Къанкъул Иннэ, Тыгъуэн Ася, Молэ ФатIимэ, Къумыкъу Марьянэ, Сындыку Иринэ, Атэбий Iэминэ, Жегеровэ Жаннэ сымэ.
Къудамэм и унафэщIри, дохутырхэри, медсестрахэри, санитаркэхэри гулъытэ зиIэ, хьэл-щэн дахэ зыхэлъ цIыху гъэсахэщ. Апхуэдэу къыхэзгъэщыну сыхуейт къабзагъэм мыхьэнэшхуэ зэрыратыр, псори екIуу зэлъыIухауэ зэрыщытыр. ЖыпIэнурамэ, сэ сыздэщыIа етIуанэ къатым сыт и лъэныкъуэкIи зыхуей хуэзэу лэжьыгъэр къыщызэгъэпэщащ. Сымаджэхэм дежкIэ насыпышхуэщ Iуэхум фIыуэ хэзыщIыкI, гудзакъэ зиIэ цIыхухэм апхуэдэ IэнатIэхэм щрихьэлIэныр.
IуэхущIапIэм и лэжьакIуэхэм сохъуэхъу езыхэри я унагъуэри узыншэну, Iуэху щхьэпэ зэфIагъэкIым фIы къахудэкIуэну!
ПщIэ къыфхуэзыщI
Жыласэ Масирэт.
